b'\n_START_ARTICLE_\nUnkarin Grand Prix 1997\n_START_SECTION_\nSopimuksia ja sakkoja\n_START_PARAGRAPH_\nEnnen Unkarin kilpailua Benetton-tallin tallip\xc3\xa4\xc3\xa4llikk\xc3\xb6 Flavio Briatore julkisti tehneens\xc3\xa4 kaudeksi 1998 sopimuksen italialaisen Giancarlo Fisichellan kanssa. Lis\xc3\xa4ksi Eddie Irvinen ilmoitettiin jatkavan Ferrarilla my\xc3\xb6s kaudella 1998. Michael Schumacher sai 5\xc2\xa0000 dollaria sakkoa ajettuaan edellisen kilpailun, Saksan Grand Prix\'n, harjoituksissa varikolla ylinopeutta. Lis\xc3\xa4ksi h\xc3\xa4n sai FIA:lta varoituksen annettuaan keskeytt\xc3\xa4neelle Fisichellalle kyydin kilpailun j\xc3\xa4lkeen. Tapahtuneessa Fisichella oli ollut Schumacher kyydiss\xc3\xa4 auton p\xc3\xa4\xc3\xa4ll\xc3\xa4 pit\xc3\xa4en tuuletusaukosta kiinni.\n_START_SECTION_\nSuuria odotuksia\n_START_PARAGRAPH_\nFerrari ilmoitti tuovansa Michael Schumacherille Unkarin GP:hen uuden, kevyemm\xc3\xa4n version F310-autosta. Schumacher ei tosin pystynyt k\xc3\xa4ytt\xc3\xa4m\xc3\xa4\xc3\xa4n uutta autoaan kilpailussa, sill\xc3\xa4 auto rikkoontui sunnuntaiaamun l\xc3\xa4mmittelyiss\xc3\xa4._NEWLINE_Gerhard Bergerin ylletty\xc3\xa4 edellisess\xc3\xa4 kilpailussa voittoon palattuaan juuri sairauslomalta, oli h\xc3\xa4nelt\xc3\xa4 lupa odottaa menestyst\xc3\xa4 my\xc3\xb6s Unkarista. Molemmat Williamsit olivat viime kilpailussa keskeytt\xc3\xa4neet, joten heid\xc3\xa4n oli mestaruustaistelun kannalta pienoinen pakko onnistua kilpailussa. Suuria odotuksia oli my\xc3\xb6s Prostin Jarno Trullilla, joka oli kaksi viikkoa ennen saavuttanut ensimm\xc3\xa4iset MM-pisteens\xc3\xa4. My\xc3\xb6s Mika H\xc3\xa4kkisen kausi alkoi n\xc3\xa4ytt\xc3\xa4v\xc3\xa4n kulkeutua parempaan suuntaan h\xc3\xa4nen saavutettua kolmannen sijan Saksassa._NEWLINE_Hallitsevan maailmanmestarin Damon Hillin kausi oli muutaman viime kilpailun aikana p\xc3\xa4\xc3\xa4ssyt jotenkuten k\xc3\xa4yntiin, sill\xc3\xa4 h\xc3\xa4n oli ajanut nelj\xc3\xa4ss\xc3\xa4 edellisess\xc3\xa4 kilpailussa maaliin. Pisteit\xc3\xa4 h\xc3\xa4n tosin oli saanut viimeksi Britannian Grand Prix\'sta, josta oli jo kaksi kilpailua aikaa.\n_START_SECTION_\nPerjantain harjoitusjaksot\n_START_PARAGRAPH_\nUnkarin GP-viikonloppu alkoi tavanomaisesti perjantaina, 8. elokuuta 1997, ensimm\xc3\xa4isell\xc3\xa4 vapaiden harjoitusten jaksolla. Perjantaina ajettiin kaksi harjoitusjaksoa, klo 11.00\xe2\x80\x9312.00 ja 13.00\xe2\x80\x9314.00. Tuloksissa on molemmat harjoitusjaksot yhdistettyn\xc3\xa4._NEWLINE_Harjoitusten nopeimman kierroksen ajoi Ferrarin Michael Schumacher, joka oli runsaat kaksi sekunnin kymmenyst\xc3\xa4 toiseksi nopeinta David Coulthardia nopeampi. Bridgestonen renkaita k\xc3\xa4ytt\xc3\xa4neet Prostin Jarno Trulli, Arrowsin Damon Hill ja Stewartin Rubens Barrichello ylsiv\xc3\xa4t l\xc3\xa4mpim\xc3\xa4n s\xc3\xa4\xc3\xa4n avustuksella korkealle. Bridgestonen renkaat osoittautuivat toimiviksi juuri l\xc3\xa4mpimiss\xc3\xa4 olosuhteissa. Trulli kertoi auton olleen ajettavuudeltaan hyv\xc3\xa4, vaikka h\xc3\xa4n py\xc3\xb6r\xc3\xa4htikin kaksi kertaa mutkassa numero 2. H\xc3\xa4nen tallikaverinsa Shinji Nakano valitti jarruongelmista._NEWLINE_Damon Hill ajoi vain yhden nopean kierroksen ja oli harjoitusten viidenneksi nopein.\n_START_SECTION_\nLauantain harjoitusjakso\n_START_PARAGRAPH_\nLauantain harjoitusjakso ajettiin lauantai-aamulla 9. elokuuta ennen aika-ajoja._NEWLINE_Lauantain harjoitusjakson k\xc3\xa4rjess\xc3\xa4 olivat molemmat Williamsit ja McLarenit. Edellisten harjoitusten ykk\xc3\xb6nen, Michael Schumacher, j\xc3\xa4i k\xc3\xa4rkiajasta hieman yli kuusi kymmenyst\xc3\xa4. J\xc3\xa4lleen Trulli ylsi yll\xc3\xa4tt\xc3\xa4v\xc3\xa4n korkealle, t\xc3\xa4ll\xc3\xa4 kertaa kuudenneksi. H\xc3\xa4n oli ainoa kymmenen parhaan joukossa ollut Bridgestonen renkailla ajava kuljettaja._NEWLINE_Harjoituksissa ei merkitt\xc3\xa4vi\xc3\xa4 yll\xc3\xa4tyksi\xc3\xa4 tapahtunut.\n_START_SECTION_\nAika-ajot\n_START_PARAGRAPH_\nUnkarin Grand Prix\'n aika-ajot ajettiin kilpailua edelt\xc3\xa4neen\xc3\xa4 p\xc3\xa4iv\xc3\xa4n\xc3\xa4 lauantaina 9. elokuuta 1997._NEWLINE_L\xc3\xa4mp\xc3\xb6tila oli aika-ajojen alussa noin 35\xc2\xa0\xc2\xb0C, mutta se laski nopeasti ensimm\xc3\xa4isen varttitunnin aikana._NEWLINE_Nopeimman ajan ajoi Ferrarin Michael Schumacher, joka n\xc3\xa4in saavutti paalupaikan. Paalupaikka oli Schumacherin uran 17:s ja kauden kolmas. Schumacher kuitenkin my\xc3\xb6nsi tehneens\xc3\xa4 kierroksellaan pienen virheen, mutta aika oli kuitenkin riitt\xc3\xa4v\xc3\xa4n hyv\xc3\xa4 paalupaikkaan. Aika-ajojen suurin yll\xc3\xa4tys oli Arrows-kuljettaja Damon Hillin kolmas sija, sill\xc3\xa4 Hill ei ollut koko kaudella ylt\xc3\xa4nyt aika-ajoissa yhdeks\xc3\xa4tt\xc3\xa4 sijaa korkeammalle. Nopea vauhti oli pitk\xc3\xa4lti Arrows A18 -auton ja Bridgestonen renkaiden loistavan toimivuuden ansioita, sill\xc3\xa4 Hungaroring on luonteeltaan sellainen rata, ett\xc3\xa4 siell\xc3\xa4 ei hevosvoimilla ole niin suurta merkityst\xc3\xa4 kuin toimivalla kokonaisuudella._NEWLINE_Jacques Villeneuve oli koko ajan l\xc3\xa4hell\xc3\xa4 Schumacherin aikoja, mutta kovasta yritt\xc3\xa4misest\xc3\xa4 huolimatta h\xc3\xa4n j\xc3\xa4i Schumacherin k\xc3\xa4rkiajasta 0,187 sekuntia. Kanadalainen ajoi kolmannella nopealla kierroksellaan dramaattisesti ulos, mutta selvisi ilman vammoja. Villeneuve kertoi vain ajaneensa mutkaan liian lujaa, mutta auto ei k\xc3\xa4\xc3\xa4ntynytk\xc3\xa4\xc3\xa4n. Villeneuve oli kyseisell\xc3\xa4 kierroksella juuri alittanut Schumacherin sektoriajan, joten ulosajo tuli Villeneuven kannalta huonoon paikkaan._NEWLINE_Villeneuven tallikaveri Heinz-Harald Frentzen teki mielenkiintoisen valinnan, kun h\xc3\xa4n p\xc3\xa4\xc3\xa4tti ajaa viikonloppuna kovemmalla Goodyearin rengasseoksella kuin Villeneuve. Oli tiedossa, ett\xc3\xa4 t\xc3\xa4st\xc3\xa4 olisi haittaa aika-ajoissa, mutta siit\xc3\xa4 saattaisi olla hy\xc3\xb6ty\xc3\xa4 kilpailussa. Oikeiden renkaiden valinta oli vaikeaa, koska renkaiden toimivuus on pitk\xc3\xa4lti riippuvainen l\xc3\xa4mp\xc3\xb6tilasta, eik\xc3\xa4 kilpailun l\xc3\xa4mp\xc3\xb6tilasta voi koskaan etuk\xc3\xa4teen olla t\xc3\xa4ysin varma. Frentzen itse kertoi valinneensa renkaat vain kilpailua ajatellen. H\xc3\xa4n onnistui kuitenkin ajamaan aika-ajoissa kuudenneksi._NEWLINE_Benettonin Gerhard Bergerill\xc3\xa4 ja McLarenin David Coulthardilla aika-ajot eiv\xc3\xa4t sujuneet parhaalla mahdollisella tavalla. Coulthardin auton vaihdelaatikkoon iski s\xc3\xa4hk\xc3\xb6vika, mink\xc3\xa4 takia auto py\xc3\xb6r\xc3\xa4hti skottikuljettajan ajaessa nopeaa kierrostaan. Loistavasti sujuneen edellisen kilpailun, Saksan Grand Prix\'n, j\xc3\xa4lkeen Berger oli taas vaikeuksissa. Edellisen kilpailun voittaja py\xc3\xb6r\xc3\xa4hti nopealla kierroksellaan, eik\xc3\xa4 h\xc3\xa4n sen j\xc3\xa4lkeen ehtinyt vara-autoonsa viimeist\xc3\xa4 nopeaa vetoa varten._NEWLINE_Sauberin Johnny Herbert ja Stewartin Rubens Barrichello ajoivat sekunnin tuhannesosalleen saman ajan, 1.16,138, mutta koska Herbert ajoi kyseisen ajan ensin, sai h\xc3\xa4n l\xc3\xa4ht\xc3\xb6ruutunsa Barrichellon edelt\xc3\xa4._NEWLINE_Kaikki aika-ajoihin osallistuneet kuljettajat selviytyiv\xc3\xa4t itse kilpailuun alittamalla 107%:n karsinta-ajan, joka t\xc3\xa4ll\xc3\xa4 kertaa oli 1.19,899.\n_START_SECTION_\nSunnuntaiaamun l\xc3\xa4mmittelyt\n_START_PARAGRAPH_\nSunnuntaiaamun l\xc3\xa4mmittelyt osoittautuivat tavallista mielenkiintoisimmiksi. Michael Schumacher ja Villeneuve olivat nopeimmat, mutta Schumacher ajoi ulos, pomppasi reunakivityksest\xc3\xa4 ja vahingoitti kevytt\xc3\xa4 autoaan. Schumacherin piti vaihtaa vara-autoonsa. H\xc3\xa4kkinen oli harjoituksissa kolmas, mutta auto pys\xc3\xa4htyi akkuongelmien takia. My\xc3\xb6s tallikaveri Coulthardilla oli ongelmia, mutta moottorinsa kanssa. Benetton ja Jordan jatkoivat ongelmiensa kanssa kamppailemistaan. Harjoitusten suurimmat yll\xc3\xa4tykset olivat Arrows-tallin Pedro Diniz ja Minardi-tallin Ukyo Katayama, joiden hyv\xc3\xa4 vauhti yll\xc3\xa4tti. Brasilialainen oli l\xc3\xa4mmittelyjen viides ja japanilainen kahdeksas. Muiden kuljettajien osalta tilanne oli samankaltainen kuin edellisen p\xc3\xa4iv\xc3\xa4n aika-ajoissakin.\n_START_SECTION_\nKierrokset 1\xe2\x80\x9311\n_START_PARAGRAPH_\nL\xc3\xa4mmittelykierrokselle l\xc3\xa4hdettiin kello 14.00 paikallista aikaa. Itse kilpailu alkoi pari minuuttia my\xc3\xb6hemmin._NEWLINE_K\xc3\xa4rkiautoista huonoiten l\xc3\xa4ht\xc3\xb6 onnistui toisesta ruudusta l\xc3\xa4hteneelt\xc3\xa4 Jacques Villeneuvelta, joka putosi Damon Hillin, Eddie Irvinen ja Mika H\xc3\xa4kkisen taakse. Ensimm\xc3\xa4iseen mutkaan tultaessa kolmannesta ruudusta l\xc3\xa4htenyt Hill oli melko l\xc3\xa4hell\xc3\xa4 ohittaa paalupaikkamies Michael Schumacherin. Ensimm\xc3\xa4isess\xc3\xa4 mutkassa tanskalainen Stewart-kuljettaja Jan Magnussen ja italialainen Sauber-kuljettaja Gianni Morbidelli ajoivat ulos hiekalle, mutta molemmat kuljettajat pystyiv\xc3\xa4t jatkamaan matkaansa ilman suurempia vahinkoja. H\xc3\xa4kkinen yritti p\xc3\xa4\xc3\xa4st\xc3\xa4 Irvinesta toisessa mutkassa ulkokautta ohitse, mutta ei kuitenkaan siin\xc3\xa4 onnistunut. Kolmantena ajanut Irvine yritti p\xc3\xa4\xc3\xa4st\xc3\xa4 Hillist\xc3\xa4 ohi. Brittil\xc3\xa4isten taistelun my\xc3\xb6t\xc3\xa4 k\xc3\xa4rjess\xc3\xa4 ajanut Schumacher sai kasvatettua etumatkaansa muihin. Ensimm\xc3\xa4isen kierroksen p\xc3\xa4\xc3\xa4tytty\xc3\xa4 oli tilanne k\xc3\xa4rjen osalta seuraava: Schumacher, Hill, Irvine, H\xc3\xa4kkinen, Villeneuve, Heinz-Harald Frentzen._NEWLINE_Ensimm\xc3\xa4isell\xc3\xa4 kierroksella ulkona k\xc3\xa4ynyt Magnussen tuli k\xc3\xa4ym\xc3\xa4\xc3\xa4n varikolla. H\xc3\xa4nen autonsa etusiipi vaihdettiin. H\xc3\xa4kkinen haastoi kolmantena ajanutta Irvinea toisen kierroksen alussa, mutta ohitusyritys ei tuottanut tulosta. H\xc3\xa4kkinen kuitenkin pysyi hyvin Ferrari-kuljettajan per\xc3\xa4ss\xc3\xa4, eik\xc3\xa4 ero p\xc3\xa4\xc3\xa4ssyt kasvamaan kovinkaan suureksi._NEWLINE_Hill saavutti Schumacheria melkoista vauhtia. Yhten\xc3\xa4 syyn\xc3\xa4 hitaaseen vauhtiin oli se, ett\xc3\xa4 Schumacher ajoi kilpailua vara-autollaan, koska h\xc3\xa4n romutti varsinaisen autonsa aamun harjoituksissa, joten h\xc3\xa4nell\xc3\xa4 otti oman aikansa tottua autoon. P\xc3\xa4\xc3\xa4syy Schumacherin hitaaseen vauhtiin kuitenkin oli se, ett\xc3\xa4 molempien Ferrari-autojen renkaat kuluivat todella nopeasti. Hill oli ajanut koko viikonlopun hyvin ja h\xc3\xa4nen renkaansa toimivat hyvin, joten h\xc3\xa4nelt\xc3\xa4 odotettiin my\xc3\xb6s hyv\xc3\xa4\xc3\xa4 kilpailua. Lis\xc3\xa4ksi h\xc3\xa4nen kaksi edellist\xc3\xa4 kilpailuaan olivat sujuneet paremmin kuin kauden ensimm\xc3\xa4iset kilpailut._NEWLINE_Viiden ajetun kierroksen j\xc3\xa4lkeen ero Schumacherin ja Hillin v\xc3\xa4lill\xc3\xa4 oli en\xc3\xa4\xc3\xa4 vain noin puoli sekuntia, kun se edellisen kierroksen p\xc3\xa4\xc3\xa4tteeksi oli yli sekunnin. Hill oli siis onnistunut puolittamaan eron yhden kierroksen aikana. Pian Hill oli aivan koko ajan Schumacherin per\xc3\xa4ss\xc3\xa4 kiinni. J\xc3\xa4nnityst\xc3\xa4 ei tilanteesta todellakaan puuttunut, sill\xc3\xa4 oli aika mielenkiintoinen tilanne, ett\xc3\xa4 Arrows ja Ferrari taistelivat k\xc3\xa4rkipaikasta. H\xc3\xa4kkinen onnistui ohittamaan Irvinen, ja saman kierroksen toisessa mutkassa my\xc3\xb6s Villeneuve onnistui ohittamaan ulkokautta h\xc3\xa4net. Eik\xc3\xa4 aikaakaan, kun my\xc3\xb6s Frentzen tuli h\xc3\xa4nest\xc3\xa4 ohi. Kierroksen p\xc3\xa4\xc3\xa4tteeksi Irvine meni tekem\xc3\xa4\xc3\xa4n ensimm\xc3\xa4isen varikkopys\xc3\xa4hdyksens\xc3\xa4. Pys\xc3\xa4hdys oli normaalin pituinen, sill\xc3\xa4 se kesti runsaat 7 sekuntia. Samalla kierroksella my\xc3\xb6s Morbidelli tuli varikolle. H\xc3\xa4nen pys\xc3\xa4hdyksens\xc3\xa4 ei mennyt aivan niin kuin piti, sill\xc3\xa4 pys\xc3\xa4hdys kesti todella kauan._NEWLINE_Hill oli kauan aivan Schumacherin takasiivess\xc3\xa4 kiinni, mutta ei p\xc3\xa4\xc3\xa4ssyt h\xc3\xa4nest\xc3\xa4 ohi. Niinp\xc3\xa4 takaa tulleet saavuttivat heit\xc3\xa4. Pian kolmantena ajanut H\xc3\xa4kkinen oli vain alle kahden sekunnin p\xc3\xa4\xc3\xa4ss\xc3\xa4 k\xc3\xa4rjest\xc3\xa4. Schumacher oli selv\xc3\xa4sti "tulppana" Hillille, joka olisi selv\xc3\xa4sti p\xc3\xa4\xc3\xa4ssyt ajamaan nopeampia kierrosaikoja. Radan keskivaiheilla nelj\xc3\xa4 k\xc3\xa4rkiautoa ajelivat tiiviiss\xc3\xa4 jonossa, eik\xc3\xa4 kukaan p\xc3\xa4\xc3\xa4ssyt kenest\xc3\xa4k\xc3\xa4\xc3\xa4n ohitse. Kymmenennen kierroksen alkaessa Hill yritti ensimm\xc3\xa4isess\xc3\xa4 mutkassa p\xc3\xa4\xc3\xa4st\xc3\xa4 Schumacherista ohi tulemalla t\xc3\xa4m\xc3\xa4n viereen, mutta tilaa ohitukselle ei l\xc3\xb6ytynyt. Seuraavalla kierroksella eli kierroksella 11 Hill yritti samassa paikassa ohitusta. Hill oli t\xc3\xa4ll\xc3\xa4 kertaa p\xc3\xa4\xc3\xa4suoran alkaessa paljon l\xc3\xa4hemp\xc3\xa4n\xc3\xa4 Schumacheria kuin viimeksi, joten h\xc3\xa4n sai paremman imun ja p\xc3\xa4\xc3\xa4si Schumacherista sis\xc3\xa4kautta ohi. Schumacher yritti est\xc3\xa4\xc3\xa4 ohituksen peitt\xc3\xa4m\xc3\xa4ll\xc3\xa4 sis\xc3\xa4reunan, mutta Hill p\xc3\xa4\xc3\xa4si kuin p\xc3\xa4\xc3\xa4sikin h\xc3\xa4nest\xc3\xa4 ohi. Hillin ohitus Schumacherista on yksi kuuluisista Schumacher\xe2\x80\x93Hill-taisteluista. V\xc3\xa4litt\xc3\xb6m\xc3\xa4sti ohituksen j\xc3\xa4lkeen Hill alkoi kasvattaa eroa muihin kuljettajiin, jotka j\xc3\xa4iv\xc3\xa4t Schumacherin taakse.\n_START_SECTION_\nKierrokset 12\xe2\x80\x9329\n_START_PARAGRAPH_\nKierroksen 12 p\xc3\xa4\xc3\xa4tteeksi H\xc3\xa4kkinen oli aivan Schumin per\xc3\xa4ss\xc3\xa4 kiinni, ja yritti haastaa t\xc3\xa4m\xc3\xa4n kierroksen 13 alussa, mutta ohitus j\xc3\xa4i vain yritykseksi. Hyv\xc3\xa4\xc3\xa4 kilpailua ajaneen H\xc3\xa4kkisen kilpaileminen j\xc3\xa4i valitettavasti kuitenkin kesken, kun heti ohitusyrityksen j\xc3\xa4lkeen auton vauhti hiipui hydrauliikkaongelmien takia, ja h\xc3\xa4n joutui pys\xc3\xa4htym\xc3\xa4\xc3\xa4n radan varteen. Mikan autosta oli pari kierrosta ennen tuprahdellut jotain, mik\xc3\xa4 enteili tulevasta keskeytyksest\xc3\xa4. Keskeytyksen my\xc3\xb6t\xc3\xa4 Villeneuve nousi kolmanneksi. Kierroksen 14 alussa my\xc3\xb6s Villeneuve ohitti Schumin. Kierroksen p\xc3\xa4\xc3\xa4tteeksi Schumacher ajoi varikolle. H\xc3\xa4nen renkaansa olivat todellakin vaihdon tarpeessa, sill\xc3\xa4 ne olivat todella kuluneet. Itse pys\xc3\xa4hdys oli nopea, sill\xc3\xa4 se kesti vain 6,0 sekuntia._NEWLINE_Hill kasvatti eroa Villeneuveen jatkuvasti. Tilanne oli suorastaan uskomaton, sill\xc3\xa4 oli ihme, ett\xc3\xa4 melko huono Arrows-auto oli nopeampi kuin mestaruudesta tosissaan taistellut Williams-auto. Ero miesten v\xc3\xa4lill\xc3\xa4 kierroksen 15 p\xc3\xa4\xc3\xa4tteeksi oli jo l\xc3\xa4hes 8 sekuntia. Ero kuitenkin putosi pian noin viiteen sekuntiin, ja siit\xc3\xa4 pian noin nelj\xc3\xa4\xc3\xa4n sekuntiin. Kierroksen 19 p\xc3\xa4\xc3\xa4tteeksi Hill ohitti tallikaverinsa Pedro Dinizin kierroksella. Diniz ajoi sill\xc3\xa4 hetkell\xc3\xa4 sijalla 19, joten tallikaverusten v\xc3\xa4lill\xc3\xa4 oli melkoinen ero. Hillin matkantekoa hidastivat kierroksella ohitettavat, jotka eiv\xc3\xa4t aluksi meinanneet tajuta, ett\xc3\xa4 Arrowsin auto ohittaisi heid\xc3\xa4t kierroksella. Ero Villeneuveen oli en\xc3\xa4\xc3\xa4 alle kolme sekuntia. Hillin tallikaveri Diniz j\xc3\xa4i kuitenkin hidastamaan takaa tulleita Williams-kuljettajia, mink\xc3\xa4 seurauksena ero Hillin ja Villeneuven v\xc3\xa4lill\xc3\xa4 kasvoi taas jonkin verran._NEWLINE_Kierroksella 23 varikkopys\xc3\xa4hdyksen ja pienoisten ongelmien my\xc3\xb6t\xc3\xa4 kauas k\xc3\xa4rjest\xc3\xa4 pudonnut Michael Schumacher onnistui yhdess\xc3\xa4 Shinji Nakanon kanssa ohittamaan Benetton-tallin Jean Alesin. Alesi ajoi nurmikolle mutkassa numero kolme, mink\xc3\xa4 takia ohitus h\xc3\xa4nest\xc3\xa4 oli helppo._NEWLINE_Kierroksen 24 p\xc3\xa4\xc3\xa4tteeksi toisella sijalla ajanut Villeneuve tuli tekem\xc3\xa4\xc3\xa4n ensimm\xc3\xa4isen varikkopys\xc3\xa4hdyksens\xc3\xa4. Pys\xc3\xa4hdys kesti yli kymmenen sekuntia, joten ero Hilliin kasvoi huomattavasti. Samalla kierroksella my\xc3\xb6s Coulthard tuli varikolle. H\xc3\xa4nen pys\xc3\xa4hdyksens\xc3\xa4 kesti runsaat 7 sekuntia. Seuraavalla kierroksella Hill tuli tekem\xc3\xa4n oman pys\xc3\xa4hdyksens\xc3\xa4. Oli Arrowsin ja Hillin kannalta todella t\xc3\xa4rke\xc3\xa4\xc3\xa4, ett\xc3\xa4 pys\xc3\xa4hdys onnistuisi, sill\xc3\xa4 vastaavanlainen tilanne tallilla oli todella harvinainen. Pys\xc3\xa4hdys kesti 8,9 sekuntia, joten se oli noin kaksi sekuntia nopeampi kuin Villeneuven. K\xc3\xa4rkeen siirtyi Frentzen, joka ei viel\xc3\xa4 omaa pys\xc3\xa4hdyst\xc3\xa4\xc3\xa4n ollut tehnyt. Frentzen hy\xc3\xb6tyi auton keveydest\xc3\xa4, ja ajoikin kierros toisensa j\xc3\xa4lkeen kilpailun nopeimpia kierrosaikoja._NEWLINE_Kierroksen 29 alussa Frentzenin auton per\xc3\xa4st\xc3\xa4 tuli valtava tulilieska. Ennen tapahtunutta Frentzenin autosta oli irronnut polttoaineensy\xc3\xb6tt\xc3\xb6luukusta jokin osa. Luukusta p\xc3\xa4\xc3\xa4si roiskumaan polttoainetta kuumien pakoputkien p\xc3\xa4\xc3\xa4lle, mink\xc3\xa4 takia polttoaine syttyi tuleen. Lieska n\xc3\xa4kyi vain hetken, mink\xc3\xa4 j\xc3\xa4lkeen auton pakoputkista alkoi pikkuhiljaa tupruta savua. Kummaa kyll\xc3\xa4, auton vauhti ei n\xc3\xa4ytt\xc3\xa4nyt k\xc3\xa4rsiv\xc3\xa4n tilanteesta yht\xc3\xa4\xc3\xa4n. Saman kierroksen aikana auton per\xc3\xa4st\xc3\xa4 tuli taas valtava tulilieska, ja Frentzen ajoi varikolle. Frentzen joutui keskeytt\xc3\xa4m\xc3\xa4\xc3\xa4n kilpailunsa varikolle. P\xc3\xa4\xc3\xa4syy keskeytykseen oli, ett\xc3\xa4 autoa ei voitu tankata, koska polttoaineensy\xc3\xb6tt\xc3\xb6luukku oli vahingoittunut.\n_START_SECTION_\nKierrokset 30\xe2\x80\x9360\n_START_PARAGRAPH_\nK\xc3\xa4rjess\xc3\xa4 ajanut Hill kasvatti eroaan jatkuvasti Villeneuveen, joka ajoi toisena. Ero oli 36:n ajetun kierroksen j\xc3\xa4lkeen noin 12 sekuntia, kun taas 39:n ajetun kierroksen j\xc3\xa4lkeen se oli 17 sekuntia. Keskeytysten ja taktiikanmuutoksen ansiosta Michael Schumacher oli onnistunut nousemaan viidenneksi Johnny Herbertin taakse ja Giancarlo Fisichellan edelle. Schumacher kuitenkin hidasti Fisichellan vauhtia, ja Fisichella yritti ohitusta muutamaan otteeseen. Kierroksen 41 lopussa Fisichella oli aivan Schumin per\xc3\xa4ss\xc3\xa4 kiinni ja yritti ohitusta sis\xc3\xa4kautta suoran lopussa. Schumacher kuitenkin niin sanotusti "sulki oven" ja ohitus j\xc3\xa4i vain yritykseksi. Fisichella oli radan likaisella puolella, mink\xc3\xa4 takia renkaiden ja radan v\xc3\xa4linen pito heikkeni. T\xc3\xa4m\xc3\xa4n seurauksena Fisichella py\xc3\xb6r\xc3\xa4hti, ajautui nurmikolle, sammutti autonsa ja keskeytti. Noustuaan autosta Fisichella oli silmin n\xc3\xa4hden todella pettynyt virheeseens\xc3\xa4._NEWLINE_Coulthard ja Villeneuve k\xc3\xa4viv\xc3\xa4t kovaa taistelua toisesta sijasta, mutta Coulthard ei pystynyt ohittamaan h\xc3\xa4nt\xc3\xa4. Coulthard tuli tekem\xc3\xa4\xc3\xa4n toista varikkopys\xc3\xa4hdyst\xc3\xa4\xc3\xa4n kierroksen 50 p\xc3\xa4\xc3\xa4tteeksi. Pys\xc3\xa4hdys kesti 7,0 sekuntia. Coulthardin olisi nyt ajettava kovia kierrosaikoja pysty\xc3\xa4kseen ohittamaan Villeneuven t\xc3\xa4m\xc3\xa4n tullessa varikolle. Seuraavalla kierroksella Hill tuli tekem\xc3\xa4\xc3\xa4n toista ja viimeist\xc3\xa4 pys\xc3\xa4hdyst\xc3\xa4\xc3\xa4n. Pys\xc3\xa4hdys oli melko nopea, mutta l\xc3\xa4hd\xc3\xb6n kanssa oli hieman ongelmia. Samalla kierroksella my\xc3\xb6s Villeneuve tuli varikolle. Pys\xc3\xa4hdys kesti 7,3 sekuntia, joten se oli kolme kymmenyst\xc3\xa4 Coulthardin pys\xc3\xa4hdyst\xc3\xa4 hitaampi. Kun Villeneuve poistui varikolta, oli Coulthard tullut h\xc3\xa4nest\xc3\xa4 jo autonmitan verran ohi, mutta koska Coulthard oli mutkan ulkoreunassa, p\xc3\xa4\xc3\xa4si Villeneuve sis\xc3\xa4kautta ohi. Varikkok\xc3\xa4yntien my\xc3\xb6t\xc3\xa4 ero Hillin ja Villeneuven v\xc3\xa4lill\xc3\xa4 oli jo l\xc3\xa4hes puoli minuuttia.\n_START_SECTION_\nKierrokset 61\xe2\x80\x9377\n_START_PARAGRAPH_\nMichael Schumacher ajoi viidennell\xc3\xa4 sijalla takanaan pikkuveli Ralf Schumacher, Nakano ja Irvine. Schumi oli j\xc3\xa4lleen tulppana, mutta kukaan ei p\xc3\xa4\xc3\xa4ssyt h\xc3\xa4nest\xc3\xa4 ohi. Ralf yritti muutamaan otteeseen ohitusta, mutta ei siin\xc3\xa4 kuitenkaan onnistunut. Irvine tosin ohitti Nakanon kierroksen 65 alussa._NEWLINE_Kun 65 kierrosta oli ajettu, johti Hill Villeneuvea jo puolella minuutilla. Villeneuven vauhti oli hidasta, koska h\xc3\xa4n joutui taistelemaan Coulthardia vastaan. Samalla kierroksella eli kierroksella 66 Coulthardin autoon tuli s\xc3\xa4hk\xc3\xb6ongelmia, joten h\xc3\xa4n joutui keskeytym\xc3\xa4\xc3\xa4n. P\xc3\xa4iv\xc3\xa4 oli McLaren-tallille suorastaan surkea, sill\xc3\xa4 molemmat autot keskeyttiv\xc3\xa4t hyvilt\xc3\xa4 sijoilta._NEWLINE_Samalla oikeastaan kenenk\xc3\xa4\xc3\xa4n huomaamatta Sauberin Johnny Herbert oli noussut jo kolmanneksi._NEWLINE_Vain muutama kierros ennen maalia tuli tieto, ett\xc3\xa4 Hill oli radion kautta sanonut varikkov\xc3\xa4elleen, ett\xc3\xa4 h\xc3\xa4nell\xc3\xa4 oli kaasun kanssa ongelmia. Ongelmia oli my\xc3\xb6s vaihteissa, ja Hillin vauhti hidastui heti huomattavasti. Vaihteiston hajottua p\xc3\xa4\xc3\xa4lle j\xc3\xa4i pieni vaihde, jonka takia Hill joutui rullailemaan hitaalla vauhdilla. H\xc3\xa4nen kierrosaikansa olivat kymmenen sekuntia hitaammat kuin Villeneuven, joten Villeneuve saavutti h\xc3\xa4nt\xc3\xa4 mielett\xc3\xb6m\xc3\xa4ll\xc3\xa4 vauhdilla._NEWLINE_Viimeisen kierroksen alkaessa Gerhard Berger oli juuri ohittanut Hillin, mutta Hill johti yh\xc3\xa4, koska Berger oli ohitettu kierroksella aikaisemmin. Villeneuve oli jo todella l\xc3\xa4hell\xc3\xa4, eik\xc3\xa4 Hillill\xc3\xa4 ollut mit\xc3\xa4\xc3\xa4n mahdollisuutta pit\xc3\xa4\xc3\xa4 h\xc3\xa4nt\xc3\xa4 takanaan. Villeneuve ohitti Hillin radan kolmannessa mutkassa puoliksi nurmikon kautta. Villeneuve ajoi kilpailun voittoon ja Hill sijoittui toiseksi noin yhdeks\xc3\xa4n sekunnin p\xc3\xa4\xc3\xa4h\xc3\xa4n Villeneuvest\xc3\xa4. Villeneuve vitsaili kilpailun j\xc3\xa4lkeisess\xc3\xa4 lehdist\xc3\xb6tilaisuudessa h\xc3\xa4nen autonsa toimineen melko hyvin ruoholla. Hillin tunteet kilpailun j\xc3\xa4lkeen olivat ristiriitaiset, sill\xc3\xa4 voitto meni viimeisell\xc3\xa4 kierroksella sivu suun, mutta h\xc3\xa4n sijoittui kaikesta huolimatta loistavasti toiseksi. Viimeisell\xc3\xa4 kierroksella saatiin lis\xc3\xa4\xc3\xa4 keskeytt\xc3\xa4neit\xc3\xa4, kun Irvine keskeytti Nakanon t\xc3\xb6rm\xc3\xa4tty\xc3\xa4 h\xc3\xa4nen per\xc3\xa4\xc3\xa4ns\xc3\xa4.\n_START_SECTION_\nKilpailun j\xc3\xa4lkeen\n_START_PARAGRAPH_\nKilpailun j\xc3\xa4lkeen moni uutisoi Damon Hillin olleen kilpailun moraalinen voittaja, vaikka j\xc3\xa4ikin toiseksi. Varsinkin Hillin kannattajien mielest\xc3\xa4 Hillin olisi kuulunut voittaa kilpailu. T\xc3\xa4ytyy kuitenkin muistaa, ett\xc3\xa4 moni Hillin kannattaja toivoi mieluummin Villeneuven kuin Schumacherin voittavan mestaruuden kyseisell\xc3\xa4 kaudella, koska sympatioita Schumacheria kohtaan ei hirve\xc3\xa4sti ollut kauden 1994 Australian kilpailun takia. Jos Hill olisi voittanut kilpailun ja Villeneuve olisi ajanut toiseksi, olisi Villeneuve saanut kurottua Schumacherin piste-etumatkaa vain kolmella pisteell\xc3\xa4 kiinni, kun h\xc3\xa4n voitollaan kuroi etumatkaa seitsem\xc3\xa4ll\xc3\xa4 pisteell\xc3\xa4. Mestaruustaiston kannalta Villeneuven voitto oli merkitt\xc3\xa4v\xc3\xa4._NEWLINE_Villeneuve kertoi lehdist\xc3\xb6tilaisuudessa, ettei tilanne tosiaankaan n\xc3\xa4ytt\xc3\xa4nyt hyv\xc3\xa4lt\xc3\xa4 kilpailun alussa h\xc3\xa4nen pudottua viidennelle sijalle. H\xc3\xa4n kuitenkin muistutti Unkarin kilpailun yleens\xc3\xa4 olevan kilpailu, jossa sattuu ja tapahtuu, kuten Monacokin, ja lis\xc3\xa4ksi renkaat olivat suuressa roolissa. H\xc3\xa4n kertoi vain ajaneensa siin\xc3\xa4, miss\xc3\xa4 oli, ja katseli k\xc3\xa4rkiautojen taistelua, kunnes heid\xc3\xa4n renkaansa meniv\xc3\xa4t huonoon kuntoon. H\xc3\xa4nen mukaansa jo kymmenen kierroksen j\xc3\xa4lkeen k\xc3\xa4rkiautojen renkaat olivat kuluneet. Villeneuve kertoi, ett\xc3\xa4 h\xc3\xa4nen ensimm\xc3\xa4iset renkaansa olivat hyv\xc3\xa4ss\xc3\xa4 kunnossa, joten oli aika hy\xc3\xb6k\xc3\xa4t\xc3\xa4. Kuitenkin h\xc3\xa4nen haettua varikolta uudet renkaat meniv\xc3\xa4t ne nopeasti huonoon kuntoon. Villeneuve kertoi ajaneensa muutaman kierroksen hitaasti, jotta saisi renkaisiin l\xc3\xa4mp\xc3\xb6\xc3\xa4. Siit\xc3\xa4 ei h\xc3\xa4nen mukaansa ollut apua. Vasen takarengas meni huonoon kuntoon, joten h\xc3\xa4nen t\xc3\xa4ytyi hidastaa vauhtiaan ja taistella takaa tullutta Coulthardia vastaan ennen toista varikkok\xc3\xa4ynti\xc3\xa4._NEWLINE_Villeneuve kertoi n\xc3\xa4hneens\xc3\xa4, ett\xc3\xa4 Michael Schumacherin renkaat olivat niin huonossa kunnossa, ettei niill\xc3\xa4 olisi voinut kovin kauan ajaa._NEWLINE_Kolme kierrosta ennen loppua Villeneuve kertoi saaneensa varikkov\xc3\xa4elt\xc3\xa4\xc3\xa4n tiedon, ett\xc3\xa4 Hillin vauhti hidastui valtavasti. Niinp\xc3\xa4 h\xc3\xa4n alkoi taas ajaa t\xc3\xa4ysill\xc3\xa4 ja ohitti t\xc3\xa4m\xc3\xa4n viimeisell\xc3\xa4 kierroksella. Villeneuve arveli Hillin olevan iloinen toisesta sijasta, mutta todella pettynyt menetetty\xc3\xa4\xc3\xa4n voiton. H\xc3\xa4nt\xc3\xa4 harmitti tilanne Hillin kannalta, mutta voitto oli h\xc3\xa4nelle kuitenkin mestaruustaistelun kannalta eritt\xc3\xa4in t\xc3\xa4rke\xc3\xa4._NEWLINE_Hill kertoi johdossa ajamisen tuntuneen mahtavalta ja ett\xc3\xa4 h\xc3\xa4n todella nautti siit\xc3\xa4. H\xc3\xa4n sanoi havainneensa vian autossaan kolme kierrosta ennen loppua tullessaan shikaanista ulos. H\xc3\xa4nen painaessa kaasua, h\xc3\xa4n ihmetteli sen tuntuneen oudolta. Pian vaihteetkin katosivat ja h\xc3\xa4n juuttui toiselle vaihteelle. H\xc3\xa4n mainitsi renkaiden toimineen suorastaan loistavasti koko viikonlopun ja oli loppujen lopuksi tyytyv\xc3\xa4inen toiseen sijaan._NEWLINE_Johnny Herbert kertoi olleensa iloinen kolmanteen sijaansa. Vaikka alkukausi oli h\xc3\xa4nen mukaansa sujunut melko hyvin, h\xc3\xa4n painotti, ett\xc3\xa4 ty\xc3\xb6t\xc3\xa4 t\xc3\xa4ytyisi kuitenkin tehd\xc3\xa4 paljon loppukautta ajatellen.'